C 433/24
FI
Euroopan unionin virallinen lehti
15.11.2022
2 artikla Soveltamisala Tätä direktiiviä sovelletaan pörssiyhtiöihin.
Tätä direktiiviä ei sovelleta mikroyrityksiin eikä pieniin ja keskisuuriin yrityksiin, jäljempänä ’pk-yritykset’.
3 artikla Määritelmät Tässä direktiivissä tarkoitetaan 1) ’pörssiyhtiöllä’ yhtiötä, jonka rekisteröity kotipaikka on jäsenvaltiossa ja jonka osakkeet on otettu kaupankäynnin kohteeksi direktiivin 2014/65/EU 4 artiklan 1 kohdan 21 alakohdassa tarkoitetuilla säännellyillä markkinoilla yhdessä tai useammassa jäsenvaltiossa; 2) ’hallintoelimellä’ pörssiyhtiön hallinto-, johto- tai valvontaelintä; 3) ’hallintoelimen jäsenellä’ ketä tahansa hallintoelimen jäsentä työntekijöiden edustajat mukaan luettuina; 4) ’toimivaan johtoon kuuluvalla hallintoelimen jäsenellä’ ketä tahansa yksiportaisen hallintoelimen jäsentä, joka osallistuu pörssiyhtiön päivittäiseen johtamiseen, tai jos on kyse kaksiportaisesta järjestelmästä, pörssiyhtiön johtamisesta vastaavan hallintoelimen jäsentä; 5) ’toimivaan johtoon kuulumattomalla hallintoelimen jäsenellä’ ketä tahansa muuta kuin toimivaan johtoon kuuluvaa yksiportaisen järjestelmän hallintoelimen jäsentä tai jos kyse on kaksiportaisesta järjestelmästä, pörssiyhtiön valvontaelimen jäsentä; 6) ’yksiportaisella hallintoelimellä’ pörssiyhtiön ainoaa hallintoelintä, joka suorittaa sekä johto- että valvontatehtäviä; 7) ’kaksiportaisella hallintorakenteella’ järjestelmää, jossa pörssiyhtiön johto- ja valvontatehtävät on erotettu eri elimiin; 8) ’mikroyrityksillä ja pienillä ja keskisuurilla yrityksillä’ tai ’pk-yrityksillä’ yhtiöitä, joiden palveluksessa on vähemmän kuin 250 työntekijää ja joiden vuosiliikevaihto on enintään 50 miljoonaa euroa tai taseen loppusumma enintään 43 miljoonaa euroa tai sellaisten pk-yritysten osalta, joiden sääntömääräinen kotipaikka on jäsenvaltiossa, jonka valuutta ei ole euro, vastaava määrä kyseisen jäsenvaltion valuutassa.
4 artikla Sovellettava lainsäädäntö Toimivaltainen sääntelemään tämän direktiivin soveltamisalaan kuuluvia asioita tietyn pörssiyhtiön osalta on se jäsenvaltio, jonka alueella kyseessä olevan yhtiön rekisteröity kotipaikka sijaitsee.
Sovellettava lainsäädäntö on kyseisen jäsenvaltion lainsäädäntö.
5 artikla Tavoitteet sukupuolten tasapuoliselle edustukselle hallintoelimissä 1.
Jäsenvaltioiden on varmistettava, että pörssiyhtiöitä koskee toinen seuraavista, 30 päivään kesäkuuta 2026 mennessä saavutettavista tavoitteista: a) aliedustetun sukupuolen edustajilla on vähintään 40 prosenttia toimivaan johtoon kuulumattomien jäsenten hallintoelinpaikoista; b) aliedustetun sukupuolen edustajilla on vähintään 33 prosenttia kaikista hallintoelinpaikoista, kun mukaan luetaan sekä toimivaan johtoon kuuluvat että toimivaan johtoon kuulumattomat hallintoelinten jäsenet. 2.
Jäsenvaltioiden on varmistettava, että pörssiyhtiöt, joita 1 kohdan b alakohdassa säädetty tavoite ei koske, asettavat yksilöllisiä määrällisiä tavoitteita sukupuolijakauman tasapainottamiseksi toimivaan johtoon kuuluvien hallintoelinten jäsenten keskuudessa.
Jäsenvaltioiden on varmistettava, että tällaiset pörssiyhtiöt pyrkivät saavuttamaan tällaiset yksittäiset määrälliset tavoitteet viimeistään 30 päivänä kesäkuuta 2026.